Document ID: 32012R0472

ΚΑΝΟΝΙΣΜΌΣ (ΕΕ) αριθ. 472/2012 ΤΗΣ ΕΠΙΤΡΟΠΉΣ
της 4ης Ιουνίου 2012
για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση εστέρων γλυκερόλης με κολοφώνιο ξύλου (E 445) για εκτύπωση σε προϊόντα ζαχαροπλαστικής με σκληρή επικάλυψη
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 30 παράγραφος 5,
Εκτιμώντας τα ακόλουθα:
(1)
Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
(2)
Ο εν λόγω κατάλογος μπορεί να τροποποιείται σύμφωνα με τη διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που θεσπίζει μια κοινή διαδικασία έγκρισης για πρόσθετα τροφίμων, ένζυμα τροφίμων και αρτύματα τροφίμων (2).
(3)
Σύμφωνα με το άρθρο 3 παράγραφος 1 του κανονισμού (ΕΚ) αριθ. 1331/2008, ο ενωσιακός κατάλογος προσθέτων τροφίμων μπορεί να επικαιροποιείται, είτε με πρωτοβουλία της Επιτροπής είτε κατόπιν αίτησης.
(4)
Μια αίτηση για την έγκριση της χρήσης εστέρων γλυκερόλης με κολοφώνιο ξύλου (E 445) ως γαλακτωματοποιητών για την εκτύπωση σε προϊόντα ζαχαροπλαστικής με σκληρή επικάλυψη έχει υποβληθεί και έχει διατεθεί στα κράτη μέλη.
(5)
Τα παρασκευάσματα χρωστικών ουσιών τροφίμων που διατίθενται σήμερα και χρησιμοποιούνται για την εκτύπωση σε προϊόντα ζαχαροπλαστικής με σκληρή επικάλυψη δεν επιτρέπουν την εκτύπωση επαρκούς ποιότητας κειμένων, λογοτύπων και εικόνων. Από την έρευνα και την ανάπτυξη προκύπτει ότι η χρήση εστέρων γλυκερόλης με κολοφώνιο ξύλου (E 445) ως γαλακτωματοποιητών σε υδατικά παρασκευάσματα χρωστικών τροφίμων βελτιώνει την ανάμειξη και την ακεραιότητα των συστατικών και έχει ως αποτέλεσμα ένα πιο ομοιογενές παρασκεύασμα με καλές σταθεροποιητικές και καλυπτικές ιδιότητες. Αυτό διευκολύνει την εκτύπωση κειμένου υψηλής ποιότητας και εικόνων υψηλής ευκρίνειας σε εξατομικευμένα και/ή διαφημιστικά προϊόντα ζαχαροπλαστικής με σκληρή επικάλυψη που προορίζονται για εορταστικές περιπτώσεις.
(6)
Η έκθεση της Επιτροπής σχετικά με την πρόσληψη προσθέτων τροφίμων στην Ευρωπαϊκή Ένωση (3), κατέληξε στο συμπέρασμα ότι οι εστέρες γλυκερόλης με κολοφώνιο ξύλου (E 445) δεν απαιτούν περαιτέρω εξέταση, δεδομένου ότι η θεωρητική πρόσληψη με βάση συντηρητικές παραδοχές σχετικά με την κατανάλωση και τη χρήση πρόσθετων υλών (κατηγορία 1) δεν υπερέβαινε την αποδεκτή ημερήσια πρόσληψη. Η αποδεκτή τιμή ημερήσιας πρόσληψης καθορίστηκε στις 19 Ιουνίου 1992 από την επιστημονική επιτροπή τροφίμων (4). Η πρόσθετη πρόσληψη λόγω της νέας χρήσης για εκτύπωση σε προϊόντα ζαχαροπλαστικής με σκληρή επικάλυψη δεν συμβάλει σημαντικά στη συνολική πρόσληψη. Ως εκ τούτου, είναι σκόπιμο να επιτραπεί η χρήση εστέρων γλυκερόλης με κολοφώνιο ξύλου (E 445) ως γαλακτωματοποιητών για την εκτύπωση σε προϊόντα ζαχαροπλαστικής με σκληρή επικάλυψη.
(7)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Εφόσον η έγκριση της χρήσης εστέρων γλυκερόλης με κολοφώνιο ξύλου (E 445) ως γαλακτωματοποιητών για την εκτύπωση σε προϊόντα ζαχαροπλαστικής με σκληρή επικάλυψη αποτελεί επικαιροποίηση του καταλόγου που δεν ενδέχεται να έχει επίδραση στην ανθρώπινη υγεία, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων.
(8)
Σύμφωνα με τις μεταβατικές διατάξεις του κανονισμού (ΕΕ) αριθ. 1129/2011 της Επιτροπής, της 11ης Νοεμβρίου 2011, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου με την κατάρτιση ενωσιακού καταλόγου για τα πρόσθετα τροφίμων (5), το παράρτημα II για την κατάρτιση ενωσιακού καταλόγου για τα πρόσθετα τροφίμων που εγκρίνονται για χρήση σε τρόφιμα και όροι χρήσης ισχύει από την 1η Ιουνίου 2013. Προκειμένου να καταστεί εφικτή η χρήση εστέρων γλυκερόλης με κολοφώνιο ξύλου (E 445) για την εκτύπωση σε προϊόντα ζαχαροπλαστικής με σκληρή επικάλυψη πριν από την ημερομηνία αυτή, είναι απαραίτητο να καθοριστεί μια προγενέστερη ημερομηνία εφαρμογής όσον αφορά τη χρήση του εν λόγω προσθέτου τροφίμων.
(9)
Ως εκ τούτου, το παράρτημα II του κανονισμού (ΕΚ) αριθ. 1333/2008 πρέπει να τροποποιηθεί αναλόγως.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Ιουνίου 2012.

Labels: 0
3
17